SCI โชว์ไตรมาส 1 รายได้เพิ่ม 76% เดินหน้าประมูลงานใหม่ต่อเนื่อง หนุนอนาคตสดใส
SCI โชว์ไตรมาส 1 รายได้เพิ่ม 76% หลังทยอยรับรู้ฯ งานในมือ พร้อมเดินหน้าประมูลงานใหม่ต่อเนื่อง เผยรอลุ้นผลประมูลโครงการสายส่ง 2 งาน-โครงการโรงไฟฟ้าชุมชนผ่านบริษัทร่วม มั่นใจหนุนอนาคตสดใส
SCI โชว์ไตรมาส 1 รายได้เพิ่ม 76% หลังทยอยรับรู้ฯ งานในมือ พร้อมเดินหน้าประมูลงานใหม่ต่อเนื่อง เผยรอลุ้นผลประมูลโครงการสายส่ง 2 งาน-โครงการโรงไฟฟ้าชุมชนผ่านบริษัทร่วม มั่นใจหนุนอนาคตสดใส
14 พ.ค. 2564

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า ภาพรวมผลการดำเนินงานในงวดไตรมาส 1/2564 บริษัทฯ มีรายได้รวมอยู่ที่ 396.44 ล้านบาท เพิ่มขึ้น 76.3%  จากปีก่อนหน้า และมีกำไรสุทธิ 8.63 ล้านบาท ซึ่งมองว่าเป็นการเริ่มต้นปีที่ดี
โดยปัจจัยที่สนับสนุนให้ผลการดำเนินงานมีทิศทางที่ดีขึ้น มาจากการทยอยรับรู้รายได้จากงานในมือ(backlog) ทั้งงานตู้สวิตช์บอร์ด รางเดินสายไฟ เสาส่งไฟฟ้าแรงสูงและสถานีไฟฟ้า รวมถึงงานรับเหมาก่อสร้างในประเทศ ซึ่งในตอนนี้บริษัทฯ มีงานในมือรวมกันกว่า 1,000 ล้านบาท และยังรอผลประมูลงานเพิ่มเติมอีก 2โครงการเร็วๆนี้ นอกจากนี้บริษัทร่วมทุนยังได้เข้าร่วมประมูลโรงไฟฟ้าชุมชนที่เพิ่งเปิดประมูลไปเมื่อปลายเมษายนที่ผ่านมา ซึ่งยังคงต้องรอลุ้นตอนประกาศผลช่วงเดือนกรกฎาคม
“ผลประกอบการโค้งแรกของปีนี้มีทิศทางที่ดี เพราะบริษัทฯ มีงานในมือเพื่อรองรับการรับรู้รายได้ไว้แล้ว แม้จะต้องเผชิญกับสถานการแพร่ระบาดของโรคไวรัสโควิด-19 แต่บริษัทฯ ยังคงได้งานในมือเพิ่มเติมอย่างต่อเนื่อง ดังนั้นผลงานในปีนี้คาดว่าจะเติบโตจากปีก่อนหน้า” นายเกรียงไกร กล่าว
 